gældker
En gældker var en betydningsfuld kongelig embedsmand, der stod for styret i Skåne indtil 1383. Gældkerens latinske titel var Prefectus Lundensis, senere Prefectus Scanie.
Der er tidligst belæg for betegnelsen gældker i anden halvdel af 1100-tallet, men det er uvist, om embedet allerede da havde så omfattende beføjelser som senere, hvor embedets indehaver skulle aflægge regnskab til drosten og hans domme kunne appelleres til denne.
Fra slutningen af 1400-tallet blev gældker undertiden brugt som særbetegnelse for lensmanden på Helsingborg Slot.
I Norge anvendtes betegnelsen generelt om kongens embedsmænd i byerne.